O operațiune masivă, cu 91 de percheziții și 25 de mandate de aducere, se derulează pe întreg teritoriul României, în scopul combaterii contrabandei, a evaziunii fiscale și a corupției.
Operațiunea are loc în dimineața de 27 mai 2024, sub coordonarea procurorilor de la Parchetul de pe lângă Înalta Curte de Casaţie şi Justiţie (ICCJ).
Pentru combaterea contrabandei s-au desfășurat simultan acţiuni în județele Suceava, Satu Mare şi Cluj. În aceste zone s-au realizat 31 de percheziţii și s-au pus în aplicare 11 mandate de aducere în faţa justiţiei a unor persoane. Acestea sunt suspectate că au activităţi ilegale de depozitare, transport şi vânzare a unor cantităţi semnificative de ţigări şi alcool provenite din afata UE.
Operaţiuni împotriva evaziunii fiscale s-au desfăşurat în Bucureşti și în județele Dolj şi Constanţa. Aici s-au derulat 43 de percheziţii și s-au emis zece mandate de aducere pentru persoane suspectate de evaziune fiscală şi spălare de bani. Prejudiciul generat de aceste activităţi ilegale ar depăși 5,6 milioane de lei.
Alte operaţiuni ale procurorilor și polițiștilor au vizat infracţiuni de înşelăciune comise pe raza județelor Gorj, Botoşani şi Harghita. De exemplu, în județul Gorj, o singură faptă de acest gen a produs un prejudiciu estimat la 860.000 de lei.